## Pravilnik o provedbi obvezatnih mjera u odobrenim objektima radi smanjenja mikrobioloških i drugih onečišćenja mesa, mesnih proizvoda i ostalih proizvoda životinjskoga podrijetla namijenjenih prehrani

### NN 74/1997 (16.7.1997.), Pravilnik o provedbi obvezatnih mjera u odobrenim objektima radi smanjenja mikrobioloških i drugih onečišćenja mesa, mesnih proizvoda i ostalih proizvoda životinjskoga podrijetla namijenjenih prehrani

# **MINISTARSTVO POLJOPRIVREDE I ŠUMARSTVA**

Na temelju članka 19., u svezi članka 21. stavaka 5. i 6. Zakona o veterinarstvu
("Narodne novine", br. 70/97), ministar poljoprivrede i šumarstva donosi

## **PRAVILNIK**

### **O PROVEDBI OBVEZATNIH MJERA U ODOBRENIM OBJEKTIMA RADI SMANJENJA MIKROBIOLOŠKIH I DRUGIH ONEČIŠĆENJA MESA, MESNIH PROIZVODA I OSTALIH PROIZVODA ŽIVOTINJSKOGA PODRIJETLA NAMIJENJENIH PREHRANI LJUDI**

I. OPĆE ODREDBE

Članak 1.

Ovim Pravilnikom propisuje se provedba obvezatnih mjera u odobrenim
objektima za klanje životinja, obradbu, preradbu i uskladištenje proizvoda
životinjskoga podrijetla u cilju smanjenja mikrobioloških i drugih onečišćenja
mesa, mesnih proizvoda i ostalih proizvoda životinjskoga podrijetla, radi
zaštite ljudskoga zdravlja i izjednačivanja veterinarsko-zdravstvenih uvjeta
propisanih u Republici Hrvatskoj sa uvjetima koje su propisale Sjedinjene
Američke Države (SAD) i Vijeće Europske Unije (EU).

Svrha propisanih mjera je poboljšanje učinkovitosti veterinarsko-javnozdravstvenog
sustava kontrole namirnica životinjskoga podrijetla u očuvanju zdravlja
ljudi; uklanjanje prepreka u međunarodnoj trgovini životinjama i proizvodima
životinjskog podrijetla, te zadržavanje prava na izvoz mesa, mesnih proizvoda
i ostalih proizvoda životinjskoga podrijetla iz Republike Hrvatske u SAD
i EU.

Članak 2.

U svezi s člankom 1. ovoga Pravilnika, a u svrhu poboljšanja sustava
veterinarsko-javnozdravstvenog nadzora, kontrole i pregleda životinja za
klanje i namirnica životinjskog podrijetla te radi zaštite zdravlja ljudi,
uspostavlja se novi sustav kontrole onečišćenja, osobito s patogenim mikroorganizmima,
koji su glavni izvor onečišćenja u tehnološkim precesima proizvodnje i
preradbe mesa i ostalih proizvoda životinjskoga podrijetla (namirnica životinjskog
podrijetla) namijenjenih za prehranu ljudi.

Članak 3.

U odobrenim objektima za klanje životinja, obradbu i preradbu te uskladištenje
proizvoda životinjskog podrijetla, a u svezi članaka 1. i 2. ovog Pravilnika,
radi smanjenja mogućih mikrobioloških i drugih onečišćenja mesa, mesnih
proizvoda i ostalih proizvoda životinjskoga podrijetla mora se uspostaviti
kontrola procesa proizvodnje na temelju primjene sustava "analize opasnosti
i kontrole kritičnih točaka" (u daljnjem tekstu HACCP - od engl. - Hazard
Analysis and Critical Control Points).

II. NAČIN I OBVEZA PROVEDBE MJERA

Članak 4.

Klaonička obradba životinja od kojih je meso namijenjeno javnoj potrošnji
ili izvozu te obradba i preradba mesa, ribe, mlijeka, jaja i ostalih proizvoda
životinjskog podrijetla (u daljnjem tekstu namirnice životinjskog podrijetla)
dopušteni su samo u odobrenim objektima, koji u pogledu načina rada uz
primjenu općih pravila higijene primjenjuju i sustav analize opasnosti,
prosudbe rizika, utvrđivanje te kontrolu i sustavno praćenje kritičnih
točaka u proizvodnim procesima (sustav HACCP) s ciljem smanjenja mikrobioloških
i drugih onečišćenja namirnica životinjskog podrijetla namijenjenih za
prehranu ljudi.

Članak 5.

S ciljem smanjenja mikrobioloških i drugih onečišćenja namirnica životinjskog
podrijetla rukovoditelji odobrenih objekata imenuju odgovorne osobe (voditelje)
u odobrenim objektima, koji su obvezni:

1. izvršiti analizu svake pojedine faze unutar proizvodnog procesa te
utvrditi koja je od njih kritična u osiguranju zdravstvene ispravnosti
(neškodljivosti) namirnica;

2. odrediti odgovarajuće zaštitne postupke i mjere te osigurati njihovu
provedbu, održavanje i provjeru na temelju načela sustava HACCP.

Članak 6.

Za provedbu načela sustava HACCP u proizvodnim procesima mora se:

1. provesti analiza opasnosti od onečišćenja, izraditi popis svih faza
u proizvodnom procesu i navesti sve preventivne mjere;

2. utvrditi sve kritične kontrolne točke za sigurnost odnosno neškodljivost
namirnica životinjskog podrijetla;

3. utvrditi kritične granice za poduzimanje preventivnih mjera za svaku
od utvrđenih kritičnih kontrolnih točaka;

4. utvrditi sve zahtjeve glede provedbe učinkovite kontrole i sustavnog
praćenja na svim kritičnim točkama proizvodnje sa zadaćom da se ispravi
ili poboljša i održi kontrola procesa;

5. utvrditi mjere koje je potrebito poduzeti kad sustavno praćenje ukaže
na odstupanje od utvrđene kritične granice;

6. uvesti učinkovite postupke vođenja očevidnika koji pokazuju provedbu
sustava HACCP (dokumentacija);

7. uvesti postupak za periodično proučavanje analize opasnosti, kritičnih
kontrolnih točaka, kontrole i sustavnog praćenja u cilju provjere ispravnosti
i učinkovitosti sustava HACCP.

Članak 7.

Osim izradbe sustava HACCP prema odredbama članaka 5. i 6. ovoga Pravilnika,
odgovorne osobe dužne su organizirati izradbu i provedbu standardnih sanitacijskih
operativnih postupaka (SSOP) i provedbu sustavnog laboratorijskog ispitivanja
na nalaz E. coli, (Biotip I), koji zajedno sa odredbama članka 6., točaka
1. do 7. ovoga Pravilnika, čine sustav kontrole procesa sa zadaćom smanjenja
mikrobioloških i drugih onečišćenja namirnica (proizvoda).

Članak 8.

Odgovorne osobe u odobrenim objektima koji su svrstani u kategoriju
izvoznih objekata obvezni su u cilju dosljedne provedbe mjera sustava HACCP
iz članka 6. ovog Pravilnika, osnovati u svojim objektima povjerenstva
za izradbu HACCP planova.

Povjerenstva iz stavka 1. ovog članka, moraju biti sastavljena od stručnjaka
različitih struka, i to iz: higijene namirnica animalnog podrijetla, prehrambene
tehnologije, mikrobiologije, procesnog inženjerstva, toksikologije, sanitacije,
veterinarskog javnog zdravstva i sl., koji posjeduju posebno znanje i stručnost
u svezi zaštite zdravlja ljudi tijekom proizvodnje, pohrane, prijevoza,
rukovanja i prometa namirnicama životinjskog podrijetla.

Stručno povjerenstvo, iz stavka 2. ovoga članka, mora biti sastavljeno
od najmanje pet članova djelatnika izravno uključenih u rad proizvodnih
procesa objekta.

Članak 9.

Početnu provjeru ispravnosti i verifikaciju HACCP-planova, koje su odgovorne
osobe (voditelji) iz člana 8. ovoga Pravilnika dužne dostaviti Ministarstvu
poljoprivrede i šumarstva - Upravi za veterinarstvo prije roka propisanog
za njihovu primjenu, obavlja Povjerenstvo za reviziju HACCP-planova kao
sastavni dio Središnjeg povjerenstva, koje rješenjem osniva ministar poljoprivrede
i šumarstva.

Povjerenstvo za reviziju i verifikaciju HACCP-planova, sukladno strukturi
povjerenstva za izradbu HACCP-planova iz članka 8. stavka 2. ovog Pravilnika,
dužno je sačiniti Poslovnik o svome radu.

Daljnju verifikaciju HACCP-planova, tijekom njihove primjene u proizvodnim
procesima, u cilju učinkovitosti sustava HACCP, obvezna su provoditi povjerenstva
za HACCP-planove i to po postupku za verifikaciju utvrđenom HACCP-planom
u dotičnom objektu.

Članak 10.

U provedbi odredaba ovog Pravilnika, odgovorne osobe (voditelji) odobrenog
objekta izvozne kategorije, moraju osigurati dosljednu provedbu propisa
Ministarstva poljoprivrede SAD - Uprave za sigurnost i inspekciju hrane
"Savezni Registar" Dio II, Ministarstvo poljoprivrede - Uprava za inspekciju
i sigurnost hrane - 9 CFR Dio 304 i ostali - Smanjenje patogena; Sustav
analize rizika i kontrole kritičnih točaka (HACCP), Konačni propis od 25.
srpnja 1996. god. Ukoliko su njihovi objekti odobreni za izvoz mesa i/ili
mesnih proizvoda u SAD; i Europske Unije - "Smjernica Vijeća o higijeni
namirnica - 93/43 EEC" (Službene novine EU, L 175/1 od 14. lipnja 1993)
ukoliko su njihovi objekti odobreni za izvoz svježeg mesa u države članice
Europske Unije.

III. UPRAVNE MJERE

Članak 11.

Ukoliko se u odobrenom objektu izvozne kategorije, iz bilo kojih razloga,
ne provode ili ne provode dosljedno odredbe ovog Pravilnika kako je to
određeno člankom 6., 7. i 8., ravnatelj Uprave za veterinarstvo donijeti
će rješenje o zabrani rada, zabrani uporabe veterinarskog kontrolnog broja
i brisanju objekata iz upisnika odobrenih objekata.

IV. ROKOVI ZA PROVEDBU

Članak 12.

Rok za provedbu kontrole proizvodnih procesa sukladno odredbama o provedbi
sustava HACCP, za odobrene objekte svrstane u kategoriju izvoznih objekata,
je 1. siječanj 1998. godine.

Članak 13.

Ovaj Pravilnik stupa na snagu danom objave u "Narodnim novinama".

Klasa: 332-01/97-01/202
Urbroj: 525-06-97-01
Zagreb, 18. srpnja 1997.

Ministar
**mr. sc. Zlatko Dominiković,** v. r.

Pravilnik, NN 74/1997-1311